Author: lubica.pitlova

Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Francúzsko / Paríž  
Dátum: 21. – 23.11. 2011
Účel cesty: účasť na stretnutí Výboru pre riadenie výzvy v rámci Spoločnej tvorby výskumných programov  v oblasti výskumu neurodegeneračných ochorení (Joint Programming in Neurodegeneratvive Diseases  -  ďalej len „JPND“) a na 9. zasadnutí Správnej rady spoločnej programovej iniciatívy členských štátov EÚ 
3.  Rámcový program pobytu:
21.11.2011 cesta Bratislava . Schwechat, let Viedeň – Paríž, účasť na zasadnutí Výboru pre riadenie výzvy a na prvej časti rokovania Správnej rady JPND
22.11.2011 účasť na zasadnutí Správnej rady JPND  
23.11. 2011 let Paríž –Viedeň, cesta Schwechat - Bratislava
Úvod do problematiky 
Spoločná programová iniciatíva v oblasti výskumu neurodegeneračných ochorení (s dôrazom na Alzheimerovu chorobu) je pilotnou iniciatívou novej formy spolupráce členských štátov EÚ pod názvom Joint Programming in Research – Spoločná tvorba výskumných programov. Táto  si kladie za cieľ zosúladiť výskumné programy v určitých oblastiach, ktoré boli Radou EÚ definované za prioritné,  a využívať tak efektívnejšie verejné zdroje na riešenie naliehavých celospoločenských problémov.
Pilotná iniciatíva vychádza zo záverov Rady EÚ pre konkurencieschopnosť z decembra 2008 a z decembra 2009. Slovenská republika sa do tejto iniciatívy zapojila rozhodnutím ministra školstva SR z 20. apríla 2009, pričom na podporu účasti boli vytvorené rozpočtové zdroje vo výške 1 mil eur, ktoré však doteraz  neboli čerpané. Programovú iniciatívu (partnerstvo) tvorí momentálne 23 európskych krajín, ktoré za účelom jej riadenia vytvorili  Správnu radu (Management Board) zo  zástupcov  všetkých zúčastnených krajín. Poradným orgánom je  Poradný výbor vedcov (Scientific Advisory Board), pozostávajúci z 15 celosvetovo uznávaných vedcov Do Správnej rady  bol za SR  nominovaný riaditeľ Neuroimunologického ústavu SAV prof. MVDr. Michal Novák DrSc. a zástupca MŠ VVa Š SR Ing. Ľubica Pitlová. Zúčastnené krajiny úspešne podali spoločný návrh projektu 7. rámcového programu Európskeho spoločenstva v oblasti výskumu, vývoja a demonštračných činností (ďalej len 7RP)  pod názvom JUMPAHEAD, určeného na podporu  administrácie a implementácie  tejto iniciatívy. Účastníkom projektu je tiež Neuroimunologický ústav SAV. V máji 2011 bola vypísaná prvá výzva na podávanie projektov pod názvom „Neurodegeneračné ochorenia – výzva na predkladanie európskych výskumných projektov optimalizácie biomarkerov a harmonizácie ich používania medzi klinickými centrami“. Na podporu účasti slovenských výskumníkov v tejto výzve schválil minister ŠVVaŠ SR finančnú čiastku vo výške 500 000,- eur ročne (v rámci spomínaných rozpočtových zdrojov) po dobu 3 rokov. Do súťaže sa prihlásilo 14 projektov, z  toho dva  majú slovenskú spoluúčasť.    
Medzinárodná výzva je riadená Výborom pre riadenie výzvy (Call Steering Committee – ďalej len „CSC“), do ktorého boli za SR nominovaní prof. Novák a Ing. Pitlová.               
4.  Stručný priebeh zasadnutia:
Výbor pre riadenie výzvy na podávanie projektov pod názvom „Neurodegeneračné ochorenia – výzva na predkladanie európskych výskumných projektov optimalizácie biomarkerov a harmonizácie ich používania medzi klinickými centrami“ zhodnotil výsledky hodnotiteľského panelu z 24.-25.10.  Obsahom prvej spoločnej transnárodnej výzvy je  výskum  a harmonizácia  biomarkerov v oblasti neurodegeneračných ochorení. Doba riešenia projektov sú 3 roky.  Všetky rozhodnutia ohľadom výzvy  sú v kompetencii Výboru pre riadenie výzvy (Call Stering Committee), zloženej zo zástupcov zúčastnených krajín. Projekty bude vyhodnocovať medzinárodný panel svetovo uznávaných odborníkov. K podávaniu projektov sú oprávnené univerzity, verejné výskumné organizácie, nemocnice, súkromné výskumné inštitúcie, každý projekt musí zahrňovať výskumné tímy z najmenej 4 krajín. Financujúce organizácie financujú priamo výskumné tímy svojej krajiny v súlade s legislatívou platnou v príslušnej krajine. Do súťaže bolo prihlásených  celkovo 14 medzinárodných projektov, z ktorých panel odporučil financovať 5. Vzhľadom na finančné možnosti zúčastnených krajín však bolo rozhodnuté, že sa budú financovať prvé 4 projekty. V 2 z nich sú účastníkmi skupiny výskumníkov zo SR. Výsledky budú koordinátorom projektov oznámené oficiálne 25.11. Dohody v rámci konzorcií majú byť uzatvorené do konca mája 2012. 
10. zasadnutie Správnej rady JPND      
Hlavným programom zasadnutia bol návrh a implementácia Strategického výskumného programu JPND 
Strategický výskumný program je dôležitý dokument, ktorý by mal ovplyvniť  smer európskeho výskumu v oblasti neurodegeneračných ochorení (hlavne Alzheimerovej choroby) na desiatky rokov. Návrh tohto programu vypracoval Poradný výbor vedcov, na základe niekoľkých workshopov, na ktorých sa  zúčastnili špičkoví odborníci v oblasti  základného výskumu, klinickej praxe a zdravotnej starostlivosti. 
Stručný obsah  Návrhu Strategického výskumného programu: 

a/ Kľúčové body v oblasti výskumu: 
•	Príčina a pôvod neurodegeneračných ochorení
•	Mechaniznus ochorenia a jeho modelovanie
•	Diagnostika a následné opatrenia
•	Výskum liečív
•	Zdravotná a sociálna starostlivosť

b/ Kľúčové body v oblasti politiky, organizácie a infraštruktúry: 
•	Opatrenia v oblasti zdravotnej a sociálnej politiky
•	Vzdelávanie 
•	Financovanie
•	Infraštruktúra základného a klinického výskumu
•	Registrácia údajov
•	Starostlivosť o pacientov 
Návrh strategického výskumného programu bol prijatý celkovo pozitívne, avšak 2 krajiny (Nemecko a Slovensko) vzniesli výhrady voči tomu, že ako príklad progresívnych metód, ktoré sa majú používať pri výskume Alzheimerovej choroby bol uvedený výskum na embryonálnych kmeňových bunkách. Takýto výskum je v tých to krajinách zakázaný. Nakoniec bolo dohodnuté, že pod čiarou bude uvedená poznámka, podľa ktorej sa takýto výskum môže vykonávať len v súlade s platnou legislatívou zúčastnených krajín. Po vyjasnení niektorých bodov bol Strategický výskumný program schválený väčšinou hlasov zúčastnených krajín (19 z 23).     
Ďalšou témou rokovania bola implementácia  Strategického výskumného programu. Bol prijatý návrh, aby  na účel implementácie boli zriadené 4 pracovné skupiny a to podľa výskumného zamerania: 
1.	Príčiny vzniky neurodegeneračných ochorení 
2.	Mechanizmus chorôb a vytváranie modelov 
3.	Vývoj liečiv a stratégia prevencie 
4.	Zdravotná a sociálna starostlivosť 
Jednotlivé krajiny nahlásili ako členov týchto skupín svojich zástupcov podľa ich špecializácie. Zástupca SR prof. Novák sa stal členom 2. pracovnej skupiny. 
5.  Odporúčané závery:  
Je potrebné  zabezpečiť informovanosť  slovenských odborníkov na výskum neurodegeneračných ochorení o  Strategickom výskumnom programe JPND. Treba rozbehnúť realizáciu projektov JPND s účasťou tímov zo SR a zabezpečiť ich financovanie v súlade s platnou legislatívou. 
6.   Prehľad prinesenej dokumentácie a miesto jej uloženia
     Príspevky, ktoré odzneli na zasadnutí sú dostupné v Sekcii vedy a techniky MŠVVŠ SR. 
7.   Osobitne vyhodnotený očakávaný prínos ZPC
Na zasadnutí Správnej rady Spoločnej programovej iniciatívy v oblasti výskumu neurodegeneračných ochorení (s dôrazom na Alzheimerovu chorobu)  bol schválený Strategický výskumný program v oblasti neurodegeneračných opatrení, ktorý ovplyvní európsky výskum v danej oblasti na desiatky rokov.  V záujme zabezpečenia efektivity  výskumu v SR v tejto oblasti bude potrebné implementovať tento program. 
8.    Spôsob zverejnenia výsledkov ZPC, prenos získaných informácií

8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT,  generálnej riaditeľke Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete
Správu vypracoval: Ing. Ľubica Pitlová OŠEPVaT
Dátum: 06. 12. 2011
Správu schválil: RNDr. Marta Cimbáková, generálna riaditeľka SVaT